O‘zbekistonda milliy to‘lov tizimiga Humo nomi berildi

Aholi fikriga asoslangan to‘lov tizimining brendini yaratish maqsadida joriy yilning 24-sentabr kuni Markaziy bank yangi tashkil etilayotgan to‘lov tizimining nomini aniqlash bo‘yicha tanlov e’lon qilgan edi, deb xabar beradi Markaziy bank matbuot xizmati.

Tanlovning birinchi bosqichida 2,4 ming nafar fuqaro o‘z taklifini bildirdi. Ular orasidan eng ko‘p bildirilgan uchta nom – Humo, Adras va Anor tanlab olindi.
Tanlovning ikkinchi bosqichida, yuqorida keltirilgan uchta nomdan biriga ovoz berishda 4,0 mingga yaqin respondent ishtirok etdi.
Ovoz berish natijalariga ko‘ra, birinchi o‘rinni 45,3% ovoz bilan “Humo” nomi egalladi.
Shu munosabat bilan tanlangan g‘olib “Humo” nomini hisobga olgan holda milliy chakana to‘lov tizimining brendini ishlab chiqish bo‘yicha ishlar olib boriladi.
Markaziy bank milliy chakana to‘lov tizimining brendini tanlashda qatnashgan barcha fuqarolarga minnatdorchilik bildirdi.